《迈陂塘 壬子二月，舟次姑苏欲游未果，即事有作》
清代·张玉珍

听咿哑、柔波打桨，东风吹放孤艇。笙歌七里山塘路，谁向红楼艇凭。

浑不定。爱鬓影钗光，帘捲交相映。闲情重省。叹磨剑池荒，采莲人去，剩有月华冷。

清游地，偏奈归心愁迸。渡头夕照催暝。此来偷被莺花笑，笑我花时常病。

怜好景。总收拾诗囊，却也饶清兴。前期遥订。怕春色三分，柳丝千缕，飞絮糁香径。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。